tartuNLP/wikipedia-smugri-20251201 huggingface dataset:
Pandora (pelikonsoli)

Pandora on käsissä pidettävä pelikonsoli eli niin kutsuttu käsikonsoli. Se on kehittänyt OpenPandora, joka koostuu GP32 ja GP2X -käsikonsolien entisistä levittäjistä ja niiden yhteisöjen jäsenistä. Konsolin idea on olla vapaa peli- ja ohjelmistoalusta ja sille saa kehittää ohjelmia sekä pelejä kuka tahansa.
Pandorassa on ominaisuuksia joita käsikonsoleissa ei aikaisemmin ole ollut, mikä tekee siitä ultrakannettavan ja käsikonsolin välimuodon. Pandoran toimitus asiakkaille alkoi 21.5.2010.
Yleistä.
Pandora on suunniteltu käsikonsoliksi jossa on kämmentietokoneen ominaisuuksia, mutta sitä voi myös käyttää vähävirtaisena Linux-työpöytänä. Laitteessa on asennettuna Ångström-linuxiin pohjautuva Linux-käyttöjärjestelmä. Pandoraan on mahdollista asentaa muita Linux-jakelupaketteja kuten Ubuntu tai Gentoo.
Yksi Pandoran tarkoitetuista käyttötavoista on harrastajien tekemien pelien pelaaminen ja vanhempien tietokonejärjestelmien sekä pelikonsolien emulointi, jonka Texas Instrumentsin OMAP 3530:n resurssien tehokas käyttö mahdollistaa. Pandoralle on jo kehitetty toimivia Sega Dreamcast-, PlayStation-, Nintendo 64-, Amiga-, Super Nintendo Entertainment System-, Atari Jaguar- ja Sega Mega Drive-emulaattoreita. Pandoran kehittäjien mielestä laitteella on potentiaalia emuloida kaikkia Dreamcastia vanhempia pelikonsoleita.
Toinen laitteen käyttötarkoitus on toimia kannettavana mediasoittimena 64 gigabitin enimmäistallennuskapasiteetilla kahden SDHC-korttipaikan avulla.
Pandora käyttää vapaasti saatavilla olevia kirjastoja kuten OpenGL ES- ja SDL-kirjastoja, mikä suo kaikille halukkaille mahdollisuuden kehittää ohjelmia laitteelle. Useat kehittäjät GP2x-yhteisöstä ovat julkisesti ilmoittaneet tulevansa kehittämään sovelluksia uudelle järjestelmälle.
Julkaisuvaiheessa Pandora pystyy asentamaan ARM:lle tehtyjä Debian-paketteja APT:tä käyttäen.
Pandora-ohjelmia ladataan sekä Pandora Apps-sivustolle että Pandora File Archive-sivustolle. Pandora File Archive oli sivustoista ensimmäinen ja sitä ylläpitää Michael Mrozek. Pandora Appsin loi Craig Rothwell vuoden 2010 toukokuussa. Sivusto on suunniteltu katseltavaksi Pandoran näytön pienellä resoluutiolla ja toisin kuin Pandora File Archive, Pandora Apps sallii kehittäjien veloittaa ohjelmistaan.
Aiheesta muualla.
&lt;br&gt;
Vesa Varonen

Vesa Varonen (s. 1. joulukuuta 1967 Tohmajärvi) on entinen suomalainen pesäpalloilija ja nykyinen pelinjohtaja. Varonen toimii kaudella 2010 Kiteen Pallon pelinjohtajana.
Peliura ja pelinjohtohistoria.
Varonen on toiminut pelinjohtajana kuusi kautta. Ennen kautta 2010 Varonen johti peliä edellisen kerran kaudella 2008, jolloin hänet korvasi kesken kauden Raimo Bragge, jonka tilalle Varonen palasi kaudeksi 2010.
Pelaajaurallaan Varonen on pelannut yli 450 Superpesiksen ottelua ja voittanut kuusi mitalia, joista kaksi kultaisia.
Työpaikkahakemus

Työpaikkahakemus on työnantajalle tarkoitettu kokoelma työnhakijaa kuvaavia dokumentteja. Se koostuu tavallisesti hakemuskirjeestä ja ansioluettelosta. Työhakemukseen laitetaan vain pyydettäessä mukaan työ- ja koulutodistukset sekä muut vastaavat paperit. Työhakemuksen suositeltu pituus on kolme sivua, josta CV vie kaksi. 
Työhakemuksen perusteella yleensä valitaan ne henkilöt, jotka edes pääsevät työhaastatteluun. Työhakemuksella työnhakija yrittää siis myydä itsensä hakemaansa yritykseen. Ansioluettelon tehtäväksi jää vain antaa työnantajalle tarkempaa tietoa hakijasta.
Työnantajat antavat arvoa koulutukselle, mutta usein käytännön työkokemus alalta nousee työhakemuksissa arvostetummaksi.
Avoin hakemus.
Monet yritykset mahdollistavat avointen työpaikkahakemusten jättämisen myös rekrytoinnin ulkopuolella. Tällöin hakijan jättämä hakemus säilyy yrityksessä tietyn ajan ja hakijaan voidaan ottaa yhteyttä, mikäli sopiva työpaikka löytyy.
Sähköinen työhakemus.
Sähköinen työhakemus on aivan samanlainen kuin paperinenkin. Sen etuna on helppo ja nopea lähettäminen, mutta haittana helppo katoaminen. Sähköisestä työhakemuksesta työnantaja pääsee helpommin eroon kuin paperisesta, joka täytyy hävittää. Työn hakijat ovat tosin valittaneet, että he eivät usein saa yrityksiltä minkäänlaista vastausta sähköisiin hakemuksiinsa.
Marjukka Havumäki

Marjukka Havumäki (s. 10. toukokuuta 1961 Jyväskylä) on suomalainen toimittaja ja uutistenlukija, joka työskenteli Yleisradiossa vuosina 1986–2025 eläkeikään saakka. Havumäki toimi muun muassa itsenäisyyspäivän juhlavastaanoton selostajana yhteensä 12 kertaa vuosina 2000–2011 eli kaikissa presidentti Tarja Halosen emännöimissä juhlissa.
Havumäki valmistui vuonna 1987 filosofian maisteriksi Turun yliopistosta pääaineenaan kotimainen kirjallisuus. Hän aloitti tv-toimittajan uransa 1980-luvun keskivaiheilla amatöörivoimin tehdyssä Turun ylioppilaskylän Kylä-TV:ssä. Ylellä Havumäki aloitti kesätoimittajana vuonna 1986, ja vuonna 1988 hänen työsuhteensa vakinaistettiin.
Havumäki luki viimeiset tv-uutisensa 12. lokakuuta 2025.
Hänet tunnetaan myös kehitysvammaisten oikeuksien puolustajana. Havumäki on muun muassa toiminut asuntojen hankkimiseksi vammaisille ja tiedon lisäämiseksi heidän arjestaan ja elämästään. Havumäen esikoinen Kalle Havumäki, jolla on Williamsin oireyhtymä, on tullut tunnetuksi Resisposse-yhtyeen rap-solistina.
Lepel

Lepel (, ) on pienehkö kaupunki ja hallintopiirin keskus Vitsebskin alueen keskiosissa Valko-Venäjän pohjoisosissa, linnuntietä 130 kilometriä pääkaupunki Minskin koillispuolella. Vuoden 2009 väestönlaskennan perusteella Lepelin kaupungin asukasluku oli 17 280 ja koko Lepelin piirin 35 367.
Lepelin kaupunki sijaitsee pienen Lepel-järven eteläpuolella; Lepelin piirissä sijaitsee kymmeniä pieniä järviä ja lampia. Berezinan biosfäärialueen toimisto sijaitsee kaupungissa; tämä osaksi Lepelin lounaisosissa sijaitseva suojelualue on rajoituksistaan huolimatta yksi seudun nähtävyyksiä.
Liikenneyhteydet.
Lepelin kaupunki sijaitsee aivan Minskistä pohjoiskoilliseen, Vitsebskiin vievän vievän M3-valtatien länsipuolella; Minskiin on matkaa 156 kilometriä. Muita tärkeitä maanteitä ovat kantatie P15 itäkaakkoon Oršaan (112 km) ja kantatie P46 pohjoiseen Polatskiin (77 km). Lepeliin päättyy Oršan suunnalta saapuva rautatie. Minskin lähiliikenteen junat liikennöivät Oršasta Lepeliin useasti päivittäin.
Hopeapeili (lehti)

Hopeapeili oli Yhtyneet Kuvalehdet Oy:n vuosina 1936–1971 kustantama naisten viikkolehti. Sen päätoimittajina toimivat muun muassa Kirsti Lyytikäinen ja Leena Ilmari. Lukijamäärän hupenemisen myötä "Hopeapeili" sulautettiin "Anna"-lehteen vuonna 1971.
Rautakirjan irtonumeromyynnissä "Hopeapeili" oli kaikista lehdistä vuonna 1943 sijalla 17, vuonna 1953 sijalla 30 ja vuonna 1963 sijalla 22.
Vuonna 1979 Yhtyneet Kuvalehdet lanseerasi "Hopeapeilin" uudelleen joka toinen viikko ilmestyvänä naistenlehtenä, esikuvana "Cosmopolitan". Sen päätoimittajaksi kutsuttiin Anu Seppälä, ja lehti ehti nostaa levikkinsä noin 20 000 kappaleeseen muutamassa kuukaudessa, mutta lehti päätettiin kuitenkin lopettaa.
Ariel Garcé

Ariel Hernán Garcé (s. 14. heinäkuuta 1979 Tandil, Argentiina) on argentiinalainen jalkapalloilija. Hän on pelipaikaltaan oikea laita- tai keskuspuolustaja.
Ura.
Seurajoukkue.
Garcé aloitti uransa River Platesta vuonna 1999. Hän voitti kaksi pääsarjamestaruutta vuosina 2000 ja 2002, ennen kuin siirtyi lainalle Monarcas Moreliaan. Seuraavaksi kaudeksi hän palasi kasvattajaseuraansa ja voitti lopulta kolmannen maan pääsarjamestaruutensa.
Vuonna 2004 Garcé siirtyi Colóniin, jossa hän pelasi kauden verran. Tämän jälkeen hän edusti vuodet 2005–2007 Olimpoa ja Rosario Centralia, kunnes palasi vuonna 2007 takaisin Colóniin. Olimpo-aikanaan hän sai kuuden kuukauden kilpailukiellon Argentiinan liitolta jäätyään kiinni kokaiinin käytöstä.
Maajoukkue.
Garcé pelasi vuonna 2003 kaksi ystävyysottelua Argentiinan maajoukkueessa Marcelo Bielsan toimiessa tuolloin päävalmentajana. Kolmannen maaottelun hän sai tililleen ystävyysottelussa Haitia vastaan. 19. toukokuuta 2010 hän kuului päävalmentaja Diego Maradonan valitsemaan 23-henkiseen miehistöön vuoden 2010 MM-kilpailuihin.
Rikkitetrafluoridi

Rikkitetrafluoridi (SF4) on rikin ja fluorin muodostama epäorgaaninen molekyyliyhdiste. Ainetta käytetään pääasiassa orgaanisessa synteesissä valmistettaessa fluorattuja yhdisteitä.
Rakenne.
Rikillä on käytettävissään sidoksien muodostumista varten kuusi valenssielektronia. Rikkitetrafluoridissa rikki on sitoutunut neljällä elektronilla, joten sillä on yksi vapaa elektronipari. VSEPR-teorian perusteella yhdisteen avaruusrakenne on hieman vääristynyt trigonaalinen bipyramidi. Rikkiin sitoutuneista fluoriatomeista kaksi on aksiaalisessa asemassa ja kaksi ekvatoriaalisessa asemassa. Kaasufaasissa sidosten pituudet eroavat toisistaan. Aksiaalisen sidoksen pituus on 1,643 Å eli 164,3 nm ja ekvatoriaalisen sidoksen pituus on 1,542 Å eli 164,2 nm. Huoneenlämpötilassa yhdiste on tasapainossa kahden pseudorotaation kautta syntyvän muodon kanssa. Nestemäisenä molekyylit muodostavat välilleen fluorisiltoja.
Ominaisuudet.
Huoneenlämpötilassa rikkitetrafluoridi on tukahduttavan hajuista väritöntä kaasua. Se reagoi useiden yhdisteiden kanssa ja syövyttää myös lasia. Rikkitetrafluoridi reagoi monien yhdisteiden kanssa, voi toimia myös Lewis-happona ja muodostaa komplekseja. Veden kanssa aine reagoi muodostaen vetyfluoridia ja rikkidioksidia.
SF4 + H2O → 4 HF + SO2
Valmistus.
Rikkitetrafluoridia voidaan valmistaa rikkidikloridin, kloorin ja natriumfluoridin välisellä reaktiolla 70–80 °C:n lämpötilassa. Liuottimena toimii asetonitriili.
 SCl2 + Cl2 + 4 NaF → SF4 + 4 NaCl
Yhdistettä voidaan valmistaa myös rikkidikloridista ja natriumfluoridista ilman kloorikaasun läsnäoloa. Tällöin reaktio suoritetaan autoklaavissa ja sivutuotteena muodostuu myös dirikkidikloridia.
3 SCl2 + 4 NaF → SF4 + S2Cl2 + 4 NaCl
Käyttö.
Rikkitetrafluoridia käytetään pääasiassa orgaanisessa synteesissä. Alkoholeista muodostuu fluorattuja hiilivetyjä reagoidessaan rikkitetrafluoridin kanssa toisen kertaluvun substituutioreaktiolla. Myös ketonit reagoivat muodostaen difluorideita. Rikkitetrafluoridin etuna on, että tyydyttymättömät yhdisteet pysyvät sillä fluoratessa tyydyttymättöminä. Yhdisteen käytön ongelmana on rikkitetrafluoridin suuri myrkyllisyys ja reaktioiden tulee tapahtua autoklaavissa suuressa paineessa. Tämän vuoksi sen käyttöä on pyritty korvaamaan kehittämällä vähemmän myrkyllisiä johdannaisia kuten dietyyliaminorikkitrifluoridilla.
Myrkyllisyys.
Rikkitetrafluoridi on myrkyllistä. Yhdisteen hengittäminen aiheuttaa yskää, hengitysvaikeuksia ja huonoa oloa, johon liittyy oksentelua ja pää- ja kurkkukipua. Yhdiste vaikuttaa samalla tavoin kuin fosgeeni. Joutuessaan iholle tai silmiin yhdiste aiheuttaa syövytysvammoja ja paleltuman.
Muistoristi

Muistoristi on toisen maailmansodan, Suomessa talvi- ja jatko- ja Lapin sodan eli vuosien 1939–1945 sotien aikaisten ponnistusten luoman yhteishengen vaalimiseksi luotu muistomitali.
Joukko-osaston muistoristin on oikeutettu saamaan kyseiseen joukko-osastoon kuulunut henkilö. Törkeään sotilaskunniaa loukkaavaan tekoon syyllistynyt henkilö on oikeutettu muistoristiin vain, jos hän teon jälkeen on erittäin ansiokkaasti osallistunut sotatoimiin.
Muistoristin myöntää Suomen sotien 1939–1945 muistoristitoimikunta, jona toimii Sotainvalidien Veljesliiton johtokunta. Ennen ristin myöntämistä toimikunta kuulee vähintään kahta kyseisessä joukko-osastossa palvelutta henkilöä tai heidän edustajaansa. Muistoristin mukana annetaan omistuskirja ja toimikunta pitää luetteloa henkilöistä, joille risti on myönnetty.
Talvisodan muistoristit.
Talvisodan muistoristejä ovat seuraavat eri rintamasuuntien ristit:
Jatko- ja Lapin sodan muistoristit.
Jatko- ja Lapin sodan muistoristit ovat armeijakuntien, divisioonien ja eräiden prikaatien ristejä seuraavasti:
Talvi-, jatko- ja Lapin sodan yhteiset muistoristit.
Talvi- ja jatkosodan yhteisiä muistoristejä ovat:
Valokynä

Valokynä oli ensimmäinen varsinainen tietokoneiden osoitinlaite (esiasteensa valopistoolin jälkeen, joka kehitettiin 1930-luvulla). Valokynä sisälsi valoherkän anturin ja kynä toimi CRT-monitorin pinnalla. Liikutettaessa valokynää kuvanäytön päällä tietokone pystyi lukemaan valokynän sijainnin sen perusteella millä hetkellä valokynän kohdalla oleva kuvaruudunpiste kirkastui.
Historia.
Robert Everett suunnitteli valokynän Whirlwind I -tietokoneeseen, jolla käyttäjä voi kysyä näytöllä olevan lentokoneen tunnisteen, nopeuden ja suunnan.
Valokynä kuului vuonna 1956 kehitettyyn MIT:n TX-0-tietokoneeseen. Valopistooliin verrattuna kynä oli paljon tarkempi, näinpä TX-0:n seuraajalle TX-2:lle tehtiin vuonna 1963 edistyksellinen Sketchpad -niminen CAD-ohjelma, jolla pystyi piirtämään ja muokkaamaan eri kuvioita suoraan näyttöä osoittamalla.
Harry Anderson

Harry Laverne Anderson (14. lokakuuta 1952 Newport, Rhode Island, Yhdysvallat – 16. huhtikuuta 2018) oli yhdysvaltalainen näyttelijä ja taikuri. Ennen näyttelijänuraa Anderson oli katutaikuri. Hän on näytellyt muun muassa tuomari Harry Stonen roolissa vuosina 1984–1992 esitetyssä televisiosarjassa "Night Court". Vuonna 1990 hän pääsi näyttelemään televisioelokuvasarjassa "Stephen Kingin Se" (1990), jonka ohjasi Tommy Lee Wallace. Vuonna 2002 julkaistiin Andersonin ja hänen ystävänsä Turk Pipkinin kirjoittama kirja "Games You Can't Lose: A Guide for Suckers".
Valamon luostari

Valamon luostari on Valamon saareen perustettu ortodoksinen luostari, joka evakuoitiin vuonna 1940 talvisodan seurauksena ja sen toiminta jatkui Heinävedellä. Luostaritoiminta Valamon saaressa jatkui vuonna 1989 50 vuoden tauon jälkeen.
Luostarista on artikkelit sijaintipaikan mukaan:
Ukko Kivistö

Uuno Erland (Ukko) Kivistö (sukunimi vuoteen 1908 "Åker" ; 30. maaliskuuta 1891 Helsinki – 8. huhtikuuta 1962 Turku) oli suomalainen kansakoulunopettaja, partiojohtaja ja nuortenkirjailija. 
Kivistön vanhemmat olivat työnjohtaja Johan Manasse Åker ja Anna Greta Matikka. Hän suoritti keskikoulun 1909 ja valmistui kansakoulunopettajaksi 1924. Kivistö oli Turun NMKY:n nuorisotyön sihteerinä 1918–1926 ja hän toimi kansakoulunopettajana Turussa vuodesta 1926 alkaen. Kivistö oli Turun seurakuntien kirkkovaltuuston jäsenenä 1939–1946 ja Turun ja Porin läänin henkisen huollon johtajana 1940–1944.
Kivistö oli mukana NMKY:n nuoriso- ja urheilutoiminnassa sekä partioliikkeessä "Auran Tähti Pojat"-lippukunnassa ja "Sinisten Partiopoikien" liitonjohtajana. Hän oli Suomen sinisten partiolaisten johtajana 1931–1934 ja sen jälkeen kunniajohtajana. Ukko Kivistö on Auran Tähti Poikien pitkäaikaisin lippukunnanjohtaja. 1950-luvulla Kivistö osallistui MRA- eli Moral Re-Armament –liikkeen toimintaan ja hän oli mukana niiden turkulaisten vaikuttajien joukossa, jotka paheksuivat Turussa 22. lokakuuta 1956 järjestettyä Suomen ensimmäistä rock and roll –konserttia.
Jan Kjærstad

Jan Kjærstad (s. 6. maaliskuuta 1953 Oslo, Norja) on norjalainen kirjailija.
Kjærstadin esikoisteos on 1980 ilmestynyt novellikokoelma "Kloden dreier stille rundt". Hän on suorittanut teologian kandidaatin tutkinnon. Vuonna 2001 Kjærstad sai Pohjoismaiden neuvoston kirjallisuuspalkinnon romaanista "Upptäckaren", joka on tv-kasvo Jonas Wergelandista kertovan trilogian viimeinen osa. "Dagens Nyheterin" kriitikko Thomas Götselius toteaa arviossaan, että ”on olemassa hyvä kaunokirjailija, ja hänen nimensä on Jan Kjærstad ja hän on kotoisin Norjasta”.
Vähä-Urtti

Vähä-Urtti on Päijänteen saari Keski-Suomessa Jyväskylässä ja se sijaitsee Pohjois-Päijänteellä Vuoritsalon lounaispuolella.
Maantietoa.
Saari on 740 metriä pitkä, 480 metriä leveä ja sen pinta-ala on 23,1 hehtaaria tai 22,4 hehtaaria . Se sijaitsee Murtoselän pohjoispuolella keskellä Poronselkää. Sen pohjoispuolella sijaitsee mantereella Nenäinniemi, länsipuolella Vuoritsalo ja lounaispuolella Iso-Urtin niemi. Saaren huippu sijaitsee keskellä saarta noin 110 metriä merenpinnan yläpuolella ja se kohoaa 32 metrin korkeuteen järven vedenpinnasta, joka on 78,3 metriä mpy. Saaren eteläosassa rinteet ovat jyrkät ja siellä on muutama jyrkänne. Pohjoisrannassa on kolme vapaa-ajan asuntoa, mutta saaren eteläosassa on ulkoilualue, jonka eteläpään niemessä on nuotiopaikka. Saaren kaikkia sivuja kiertävät veneväylät.
Luontoarvoja.
Saaren luoteisosan metsämaasto on lehtomaista kangasta, jonka puusto muodostuu pääosin koivusta ja kuusesta. Muu osa saaresta on karua, sillä sen maapohja on osin kivikkoa ja kalliota. Siellä kasvaa lähes yksinomaan mäntyä. Vanhimmat metsäalat muodostuvat iältään 130–140-vuotiaista puista. Saaren rannoilla on rehevämpää kasvillisuutta, jossa tavataan mustakonnanmarjaa, lehtokuusamaa, näsiää ja rauhoitettua valkolehdokkia. Saaren suojaisat rannat kasvavat järviruokoa, mutta aavan järvenselän puoleiset rannat ovat kivikkorantoja. Lintujen kannalta saari on hyvä pesimäsaari.
Historiaa.
Vuodelta 1884 olevassa Pohjois-Päijänteen purjehdusliikenteen vesistökartassa saaren karttanimi on Naattiansaari. Naattiansaarella tarkoitetaan kuitenkin Nenäinniemeen yhtynyttä pienempää saarta.
Toulouse FC (1937)

Toulouse FC oli ranskalainen jalkapalloseura Toulousesta. Se toimi vuosina 1937–1967.
Historia.
Toulouse Football Club perustettiin 20. maaliskuuta 1937. Seuran tavoitteeksi asetettiin osallistuminen ammattilais- ja amatöörisarjoihin. Seuran tunnusväreiksi valittiin punainen ja valkoinen. Päävalmentajaksi nimettiin Ranskan jalkapallomaajoukkueen entinen kapteeni Pierre Cazals. Seura aloitti pelit suoraan Ranskan II-divisioonassa vuonna 1938. Toulouse FC:n kehitys jatkui voimakkaana läpi 1950-luvun, jolloin seurassa pelasi muun muassa Aulis Rytkönen. Kauden 1952–1953 jälkeen seura onnistui nousemaan Ranskan pääsarjaan, jossa sen suurimmaksi meriitiksi jäi Ranskan cupin voitto vuonna 1957. Toulouse FC pääsi UEFA Cupiin kaudeksi 1966–1967, mutta loukkaantumisten takia putosi heti ensimmäisellä kierroksella ja sarjapelitkin sujuivat huonosti. Taloudellisten ja pelillisten vaikeuksien takia seura putosi takaisin toiselle sarjatasolle. Tämän johdosta seura fuusioitui Red Starin kanssa vuonna 1967. Kolme vuotta myöhemmin perustettiin Toulouse FC.
Even Pellerud

Even Pellerud (s. 15. heinäkuuta 1953) on norjalainen jalkapallovalmentaja ja entinen pelaaja. 
Ura.
Pellerud edusti pelaajaurallaan Branea, Gruea, Vålerengaa ja Kongsvingeriä. Hän kuului Kongsvingerin menestysjoukkueeseen, joka sijoittui liigassa kolmanneksi kaudella 1986. Kauden jälkeen hän lopetti pelaajauransa ja siirtyi seuran päävalmentajaksi. Hän luotsasi seuran toistamiseen liigakolmoseksi 1987.
Vuonna 1989 Pellerudista tuli Norjan naisten maajoukkueen päävalmentaja. Hän aloitti uransa loisteliaasti johdattamalla Norjan hopealle historian ensimmäisissä MM-kisoissa 1991. Samana vuonna tuli hopeaa myös EM-kisoissa. Pellerud jatkoi menestyksekkäästi maajoukkuevalmentajana voittaen Euroopan mestaruuden 1993 ja sensaatiomaisen maailmanmestaruuden 1995. Pellerud kruunasi uransa naisten maajoukkuevalmentajana olympiapronssiin 1996. 
Kaudeksi 1997 hän palasi miesten jalkapallon pariin Lillestrømin päävalmentajana, mutta sai potkut kehnosti sujuneen kauden jälkeen. Vuonna 1999 hän palasi valmennustehtäviin Kanadan naisten maajoukkueen peräsimessä. Hänen johdollaan Kanada sijoittui komeasti neljänneksi MM-kisoissa 2003, mikä on maan paras sijoitus. Pan American Games -turnauksessa Kanada saavutti samana vuonna hopeaa ja 2007 pronssia. Pellerud johdatti Kanadan MM-kisoihin myös 2007, mutta tie katkesi jo alkulohkoon. Olympiakisat 2008 jäivät Pellerudin viimeisiksi arvokisoiksi Kanadan maajoukkuevalmentajana ja ne päättyivät kahdeksanteen sijaan. Hän jätti tehtävänsä sopimuksen päätyttyä joulukuussa 2008. 
Tammikuussa 2009 Pellerud jatkoi uraansa Trinidad ja Tobagon naisten jalkapallomaajoukkueen päävalmentajana. Pellerudin johdolla Trinidad ja Tobago selvisi Naisten CONCACAF Gold Cupiin 2010, mutta tie katkesi jo lohkovaiheeseen. Joulukuussa 2012 Pellerud palasi Norjan naisten jalkapallomaajoukkueen peräsimeen. Hän luotsasi Norjan kahdeksan vuoden tauon jälkeen EM-kisojen loppuotteluun kesällä 2013. Norjan historian kolmas mestaruus jäi kuitenkin haaveeksi, kun Saksa voitti finaalin 1–0. 
Kesällä 2015 Pellerud luotsasi Norjaa uransa viidennissä naisten MM-kisoissa. Joukkue pelasi alkulohkossa vahvasti voittaen Thaimaan ja Norsunluurannikon sekä pelaten 1–1 tasapelin Saksan kanssa. Turnaus päättyi lopulta ensimmäiselle pudotuspelikierrokselle, kun Englanti voitti Norjan 2–1. Elokuussa 2015 Pellerud erosi Norjan naisten maajoukkuevalmentajan tehtävistä.
Koripallon Euroopan-mestaruuskilpailut 2013

Vuoden 2013 koripallon EM-kilpailut olivat järjestyksessään 38. kisat. Kisojen pitämishalukkuuden ilmaisivat Saksa, Kreikka, Italia, Kroatia ja Slovenia. Lopulta Slovenia valittiin kisaisännäksi.
Osallistuvien maiden lukumäärä oli 24. Isäntämaa Slovenia sekä seitsemän aiemmin menestynyttä maata pääsivät suoraan kisoihin. Jäljelle jääneistä 16 kisapaikasta karsi 30 maata.
Mestaruuden, historiansa ensimmäisen, voitti Ranska. Hopeaa saavutti Liettua ja pronssia edellisten EM-kisojen mestari Espanja. Kisojen arvokkaimmaksi pelaajaksi valittiin Ranskan Tony Parker.
Per Brogeland

Per Brogeland (s. 27. tammikuuta 1953) on norjalainen jalkapallovalmentaja. 
Ura.
Brogeland aloitti valmennusuransa Eidsvold Turnissa, mutta teki lopullisen läpimurtonsa Kongsvingerin päävalmentajana 1990-luvun puolivälissä. Hän tuli seuran peräsimeen 1992 ja luotsasi seuran heti debyyttikaudellaan liigassa toiseksi heti mahtiseura Rosenborgin jälkeen. Hänet valittiin myös vuoden valmentajaksi Norjassa. Kaudella 1993/94 Brogeland luotsasi Kongsvingerin peliä myös UEFA Cupissa, jossa se saavutti historiallisen 1–1 tasapelin Juventusta vastaan. 
Brogeland jätti Kongsvingerin kauden 1995 jälkeen ja siirtyi Lillestrømin päävalmentajaksi. Ensimmäisellä kaudellaan hän johdatti seuran liigahopealle häviten mestaruuden jälleen Rosenborgille. Kauden 1997 puolivälissä hän jätti seuran siirtyen itävaltalaisen LASK Linzin päävalmentajaksi. Hän sai kuitenkin potkut jo ennen kauden loppua ja palasi takaisin Norjaan. Hän palasi Kongsvingerin päävalmentajaksi, muttei onnistunut pelastamaan talousvaikeuksiin ajautunutta seuraa putoamiselta liigasta kaudella 1999.
Oltuaan runsaan vuoden sivussa valmennustehtävistä Brogeland toimi kaudella 2001 Hønefossin päävalmentajana. Pääsarjatasolle hän palasi 2005 FC Lyn Oslon apuvalmentajana. Ensimmäinen kausi Henning Bergin kanssa toi kolmossijan liigassa, mutta tämän jälkeen tulokset huononivat ja kaksikko erosi seurasta syyskuussa 2008. Berg jatkoi uraansa Lillestrømissä, Brogeland palasi Eidsvold Turnin päävalmentajaksi.
Kaudeksi 2011 Brogeland palasi 11 vuoden tauon jälkeen Kongsvinger IL:n peräsimeen. Tehtävä päättyi potkuihin elokuun lopussa 2011 Kongsvingerin juututtua Adecco-liigan keskiryhmään.
Good Wife

Good Wife on yhdysvaltalainen CBS-kanavan draamasarja, joka esitettiin alun perin vuosina 2009–2016. Sarjan loivat Robert King ja Michelle King. Keskeisiä rooleja sarjassa esittivät Julianna Margulies sekä Christine Baranski ja Josh Charles. Kingit toimivat myös sarjan vastaavina tuottajina yhdessä veljesten Ridley ja Tony Scottin, Charles McDougallin ja David W. Zuckerin kanssa.
"Good Wifea" alettiin esittää Yhdysvalloissa 22. syyskuuta 2009 ja Nelonen Suomessa 31. toukokuuta 2010. 7. lokakuuta 2009 CBS nosti "Good Wifen" ensimmäisen kauden jaksomäärän 13 jaksosta 22 jaksoon ja myöhemmin 23:een. 4. tammikuuta 2010 CBS ilmoitti tilanneensa sarjalle toisen tuotantokauden.
Sarjaa tehtiin kaikkiaan seitsemän tuotantokautta, mikä oli myös Kingien alkuperäinen päämäärä. Sarjan päätösjakso esitettiin Yhdysvalloissa 8. toukokuuta 2016.
"Good Wifen spin-off"-sarja on "The Good Fight". Sen ensimmäinen kausi esitettiin vuonna 2017.
Suomessa sarja on katsottavissa Paramount+-suoratoistopalvelussa.
Juoni.
Sarjan tarina keskittyy Alicia Florrickiin (Julianna Margulies), jonka puoliso Peter Florrick (Chris Noth), entinen Chicagon valtion syyttäjä, joutuu vankilaan julkisen seksi- ja korruptioskandaalin vuoksi. Alicia palaa vanhaan työhönsä juridiikan pariin rakentaakseen uudelleen maineensa ja elättääkseen kaksi lastaan. Sarjan alkuasetelma sai inspiraationsa pääasiassa Eliot Spitzerin prostituutioskandaalista sekä muista amerikkalaisten poliitikkojen, kuten John Edwardsin ja Bill Clintonin, seksiskandaaleista.
Kansainväliset lähetykset.
"Good Wife"-sarja on myyty useille ulkomaisille televisiokanaville; muun muassa Irlantiin (RTÉ Two), Hollantiin (NET 5) In The Netherlands the series premiered on January 1, 2010 on NET 5, Saudi-Arabiaan (MBC), Isoon-Britanniaan (Channel 4 ja More4), Australiaan (Network Ten), Etelä-Afrikkaan (M-Net), Etelä-Aasiaan, Keski-Euroopan joihinkin osiin, Latinalaiseen Amerikkaan (Universal Channel), Saksaan (ProSieben), Ruotsiin (TV4), Suomeen (Nelonen), Hongkongiin (TVB Pearl) ja Unkariin (Tv2).
Palkinnot.
Voitetut.
Golden Globe
Screen Actors Guild Awards
Ehdokkuudet.
Satellite Awards
Screen Actors Guild Awards
Writers Guild of America -palkinto
Kraasnan virolaiset

Kraasnan virolaiset olivat Krasnogorodskojen kauppalan ja Opotškan kaupungin väliselle alueelle Venäjälle muuttaneita virolaisia. He käyttivät itsestään nimitystä "Kraasna maarahvas". Kraasna-nimitys tuli Krasnogorodskojen vanhasta nimityksestä Krasnyi, joka kääntyi viron kielessä Kraasnaksi. Nykyisin Kraasnan virolaiset ovat sulautuneet ympäröivään venäläisväestöön.
Historia.
Ensimmäiset tiedot virolaisten laajamittaisesta muutosta alueelle ovat 1500-luvulta. Heidän elämää ja oloja tutkineen Oskar Kallaksen mukaan he olivat moisionomistajien alueelle siirtämiä talonpoikia, tai tuolloin tyhjälle alueelle muuttaneita vapaita talonpoikia. On myös arveltu, että virolaisia olisi siirretty Kraasnaan vuoden 1700 paikkeilla Setumaalta. Kallas teki tutkimusmatkan alueelle vuonna 1902 ja laski 32 kylää, joissa asui yhteensä 1 977 virolaista. Heistä miehiä oli 999 ja naisia 978. Viroa osasi kuitenkin vain 85 miestä ja 14 naista. Pian tämän jälkeen viimeisetkin puhujat katosivat. Vain muutama vanha ihminen taitoi puutteellisesti viroa 1910-luvun alussa Kraasnassa.
Salainen puhe

Salainen puhe () eli virallisesti ”Henkilökultista ja sen seurauksista” () oli puhe, jonka Neuvostoliiton kommunistisen puolueen pääsihteeri Nikita Hruštšov piti puolueen 20. puoluekokouksessa 25. helmikuuta 1956. Puheessa Hruštšov tuomitsi Josif Stalinin teot ja tämän ympärille rakennetun henkilökultin. 
Puhetta on kutsuttu ”salaiseksi”, koska se pidettiin puoluekokouksen suljetussa istunnossa, sitä ei julkaistu kokouksen virallisissa pöytäkirjoissa eikä siitä raportoitu neuvostolehdistössä. Myöhemmin puhe toimitettiin eri alueiden puoluejohtajille, joille annettiin tehtäväksi tiedottaa sen sisällöstä puolueen jäseniä. 
On kerrottu, että puheen vaikutus kuulijoihin oli niin traumaattinen, että jotkut kokousedustajat saivat sen aikana sydänkohtauksen ja toiset tekivät istunnon jälkeen itsemurhan.
Puheessa Hruštšov kertoi korkea-arvoisten puoluejäsenien perusteettomista pidätyksistä ja teloituksista Stalinin vainojen aikana ja paljasti maan varautumattomuuden natsi-Saksan hyökkäykseen vuonna 1941. Hruštšov luetteli myös Stalinin lukuiset sodan aikana tekemät virheet ja eri kansallisuuksien pakkosiirrot vuosien 1943 ja 1944 aikana. Näiden vakavien virheiden syyksi hän esitti Stalinin ympärille luodun henkilökultin mahdollistamia ”sosialistisen laillisuuden rikkeitä”.
Puheen vaikutus kommunistiseen maailmaan oli merkittävä ja johti levottomuuksiin muun muassa Puolassa ja Georgian Tbilisissä. Lisäksi puhe oli vaikuttamassa Unkarin kansannousun käynnistymiseen vuonna 1956.
Florida Everblades

 
Florida Everblades on yhdysvaltalainen jääkiekkojoukkue, joka pelaa ECHL-liigassa, sen Itäisen konferenssin Eteläisessä divisioonassa. Florida Everblades toimii NHL-seura St. Louis Bluesin sekä AHL-seura Springfield Thunderbirdsin farmijoukkueena. Suomalaisista Riku Helenius ja Tommi Kivistö ovat edustaneet seuraa.
Menestys kausittain.
"O = ottelut, V = voitot, H = häviöt, JH = jatkoaikahäviöt, P = pisteet, TM = tehdyt maalit, PM = päästetyt maalit" 
Joukkue kaudella 2025–2026.
"(Tilanne 18. marraskuuta 2025)"
Valmennus &amp; Joukkueenjohto.
"Lähde: EliteProspects"
Luonnontuoteala

Luonnontuoteala on elinkeino, johon kuuluu luonnontuotteiden talteenotto sekä niihin liittyvä yritystoiminta, neuvonta, koulutus ja tutkimus. Luonnontuotteita ovat luonnosta jokamiehenoikeudella tai maanomistajan luvalla kerättävät luonnonvaraiset ja puoliviljellyt marjat, sienet, yrtit ja erikoisluonnontuotteet.
Suomen työ- ja elinkeinoministeriö jakaa luonnontuotealan yritysten toiminnan seuraaviin osa-alueisiin:
Suomessa luonnontuotealalla on kolmiportainen koulutushierarkia, jossa tutkinnot ovat alimmasta ylimpään luonnonvaratuottaja, keruutuoteneuvoja ja keruutuotetarkastaja. Suomessa luonnontuotealaa edistäviä järjestöjä ovat Arktiset Aromit ry, Luontoyrittäjyys ry ja Luonnontuoteteollisuus ry.
Heli Kajo

Heli Kajo (s. 26. lokakuuta 1983 Helsinki) on suomalainen laulaja ja lauluntekijä. Hän osallistui Suomen euroviisukarsintoihin vuonna 2010. 
Kajon albumi "Elämäsi suloisin virhe" julkaistiin toukokuussa 2012. Kajo oli myös keväällä 2012 Sub-televisiokanavalla esitetyssä "Iholla"-sarjassa, jossa kuusi toisilleen tuntematonta naista kuvasi elämäänsä puolen vuoden ajan.
Euroviisuissa.
Kajo osallistui Suomen euroviisukarsintoihin 2010 kappaleella ”Annankadun kulmassa”. Kajo lähetti kappaleensa alun perin avoimeen kilpailuun mutta pääsikin kutsuartistien joukkoon. Kappale kilpaili toisessa alkukarsinnassa numerolla 3. Kappale selviytyi finaaliin, jossa se sijoittui kuudenneksi. Kappale kuitenkin palkittiin euroviisufanien jakamalla Viisukuppilan fanipalkinnolla.
Varasuunnitelma

Varasuunnitelma ("The Back-up Plan", aikaisemmin tunnettu nimellä "Plan B") on romanttinen komedia, jonka pääosissa ovat Jennifer Lopez ja Alex O'Loughlin.
Elokuva julkaistiin Yhdysvalloissa 23. huhtikuuta 2010 ja sen ensi-ilta Suomessa oli 25. kesäkuuta 2010.
Pari kyttää

Pari kyttää (2010) on yhdysvaltalainen Kevin Smithin ohjaama toimintakomedia, jonka käsikirjoituksesta vastaavat Mark Cullen ja Rob Cullen.
Bruce Willis ja Tracy Morgan näyttelevät kyttäkaksikkoa, jotka taistelevat väsymättöminä rikollisuutta vastaan. Sivuosissa esiintyvät muiden muassa Sean Cullen, Kevin Pollack, Guillermo Díaz ja Adam Brody. 
Elokuvan ensi-ilta oli Yhdysvalloissa 26. helmikuuta 2010. "Pari kyttää" tuli teatterilevitykseen Suomessa 28. toukokuuta 2010.
Emil Öhmann

Emil Öhmann (25. tammikuuta 1894 Helsinki – 7. lokakuuta 1984 Helsinki) oli kansainvälisesti tunnettu suomalainen kielentutkija. Hän oli ensin Turun yliopiston, sitten Helsingin yliopiston germaanisen kielitieteen professori, mutta hänen tutkimuksensa käsittelivät myös suomen kieltä. Hän on kirjoittanut muun muassa kansantajuisen, kielitieteen perusasioita käsittelevän kirjan "Kieli ja kulttuuri", jonka vuonna 1964 ilmestynyt laitos kuuluu "Jokamiehen korkeakoulu" -kirjasarjaan.
Kamil Kreps

Kamil Kreps (s. 18. marraskuuta 1984 Litoměřice, Tšekkoslovakia) on tšekkiläinen entinen jääkiekkoilija. Kreps pelasi urallaan NHL-liigassa, SM-liigassa ja Tšekin Extraligassa. Pelipaikaltaan hän oli keskushyökkääjä, mutta pystyi myös pelaamaan laidassa.
Krepsin vahvuuksiin kuuluivat hyvä laukaus ja liike isoon kokoonsa nähden.
Ura.
Ennen Pohjois-Amerikkaa Kreps pelasi HC Litvínovin junioreissa. Hän siirtyi kaudeksi 2001–2002 OHL:ään ja Brampton Battalionin riveihin. Toisen OHL-kautensa jälkeen Kreps varattiin Florida Panthersiin toisella kierroksella 38. vuorolla kesällä . Hän aloitti ammattilaisuransa kaudella 2004–2005, jolloin hän pelasi suurimman osan kaudestaan AHL:n San Antonio Rampagessa. Kreps pelasi osan kaudesta myös ECHL-joukkue Texas Wildcattersissä.
Kreps debytoi NHL:ssä 7. tammikuuta 2007 Vancouver Canucksia vastaan ja pelasi koko kauden 2006–2007 aikana 14 NHL-ottelua tehoin 1+1=2. Hän teki ensimmäisen NHL-maalinsa 6. huhtikuuta 2007 Tampa Bay Lightningia vastaan. Varsinainen tulokaskausi Krepsille oli kausi 2007–2008, jolloin hän murtautui NHL:ään. Runkosarjan 76 ottelussa syntyi tehot 8+17=25. Krepsille pisteet olivat hänen yhden kauden henkilökohtainen ennätys NHL:ssä. Kreps pelasi Panthersissa kevääseen 2010 saakka. Hän pelasi siellä lähinnä kolmos-neloskentän puolustavana pelaajana.
Kaudeksi 2010–2011 Kreps siirtyi Eurooppaan ja SM-liigan Oulun Kärppiin yksivuotisella sopimuksella. Hän haki nostetta urallaan ja hänen perässään oli myös mm. venäläisseurojakin. Hänellä ei ollut aiempaa kokemusta miesten peleistä Euroopasta. Kreps teki runkosarjassa 55 ottelussa tehot 14+15=29, joilla hän oli Kärppien kolmanneksi paras pistemies. Kauden jälkeen hän siirtyi kazakstanilaiseen KHL-seura Barys Astanaan. Kreps pelasi vain vuoden Astanassa, ja kesällä 2012 joukkue ilmoitti panostavansa enemmän kazakstanilaispelaajiin, joten Krepskin joutui siksi lähtemään. Hän teki myöhemmin kesällä sopimuksen HC Slovan Bratislavan kanssa. Krepsin sopimus kuitenkin purettiin syyskuussa ja hän siirtyi NLA-seura Kloten Flyersiin. Hän pelasi kauden 2012–2013 aikana vain 22 ottelua tehopistein 2+4=6. Seuraavaksi kaudeksi Kreps siirtyi SM-liigaseura Porin Ässiin. Kaudeksi 2014–2015 hän siirtyi Extraliga-seura HC Trineciin.
Maajoukkue.
Kreps pelasi alle 20-vuotiaiden MM-kilpailuissa 2004 sekä alle 18-vuotiaiden MM-kilpailuissa 2002, jolloin hän voitti pronssia.
Roller Girl

Roller Girl () on näyttelijänä tunnetuksi tulleen Drew Barrymoren vuonna 2009 ensi-iltansa saanut esikoisohjaus. Elokuva on teinitytön kasvutarina, jossa yritetään löytää oma paikka. Shauna Crossin käsikirjoitus perustuu hänen omaan romaaniinsa "Derby Girl" (2007).
Ellen Page esittää texasilaisen Bodeenin pikkukaupungin tyttöä Bliss Cavendaria, joka on kyllästynyt elämäänsä. Äiti (Marcia Gay Harden) haluaisi tyttären olevan kaupungin seuraava kauneuskuningatar, kun taas Bliss itse käyttäisi mieluummin Doc Martenseja kukkamekkojen sijaan. Hänen elämänsä saa uuden suunnan, kun hän liittyy roller derby -joukkueeseen nimeltä Hurl Scouts.
Sivuosissa esiintyvät muiden muassa Kristen Wiig, Juliette Lewis, Drew Barrymore, Zoë Bell ja Alia Shawkat. 
Elokuvan ensi-ilta Yhdysvalloissa oli 26. maaliskuuta 2009. "Roller Girl" näytettiin Artisokka – Helsinki Woman Film Festivaleilla 16. huhtikuuta 2010, DVD:nä se julkaistiin 24. toukokuuta 2010.
Kerttu Hämeranta

Kerttu Hämeranta (o.s. "Vaara", 8. elokuuta 1907 Pori – 16. marraskuuta 1962 Helsinki) oli suomalainen teatterinjohtaja, elokuvanäyttelijä ja lastenkirjailija.
Hämeranta johti ja ohjasi 1940- ja 1950-luvuilla toiminutta Turun Lapsiteatteria. Hän esiintyi myös näyttelijänä useissa kotimaisissa elokuvissa.
Kerttu Hämeranta oli naimisissa 1930–1953 teatterinjohtaja ja näyttelijä Toivo Hämerannan kanssa. Tästä avioliitosta on yksi lapsi, Irja Ranin, joka on haudattu yhdessä äitinsä Kertun kanssa Raninien sukuhautaan Hietaniemen hautausmaan Uurnalehtoon (5-05-0048).
Jalkapallon Pohjoismaiden-mestaruusturnaus

Jalkapallon Pohjoismaiden-mestaruuskilpailut oli Pohjoismaiden välinen jalkapallokilpailu, jota pelattiin 1924–1983 ja 2000–2001.
Historia.
Turnaus sai alkunsa 1919, kun Ruotsin, Tanskan ja Norjan välinen sopimus kahden vuosittaisen maaottelun pelaamisesta päättyi. Tilalle ideoitiin Pohjoismaiden mestaruusturnaus, mutta se toteutui vasta neljä vuotta myöhemmin, kun Tanskan jalkapalloliitto täytti 35 vuotta ja juhlavuotensa kunniaksi otti organisoitavakseen ensimmäisen turnauksen. Ensimmäisen turnaus pelattiin vuosina 1924–1928 ja mestariksi selvisi Tanska. 
Suomi liittyi mukaan Ruotsin alulle laittamasta toisesta turnauksesta alkaen. Turnaus kesti yleensä neljä vuotta, mutta toisen maailmansodan keskeyttämä turnaus kesti 11 vuotta. Tanskan ja Norjan voittamien ensimmäisten mestaruuksien jälkeen Ruotsi hallitsi PM-kisoja ja voitti kaikki mestaruudet 1933–1977 välisenä aikana. PM-kisat olivat 1950- ja 1960-luvulla suosittuja ja maajoukkueille tärkeitä EM- ja MM-karsintoihin valmistavia otteluita. 1970-luvun alkuun mennessä niiden merkitys alkoi vähenemään ja 1980-luvun alussa kansainvälisten otteluiden kasvava määrä hankaloitti otteluiden järjestämistä. Lopulta vuonna 1983 turnaus päätettiin lopettaa. PM-kisat herätettiin hetkeksi henkiin 2000–2001, jolloin mukana oli lisäksi Islanti ja Färsaaret. 
Naisten turnaus pelattiin ensimmäisen kerran 1974 ja se muodostui tärkeäksi osaksi naisten maajoukkuetoimintaa, sillä muita kansainvälisiä otteluita ei juurikaan pelattu. Aluksi mukana oli Ruotsi, Tanska ja Suomi. Norja liittyi mukaan 1978. Syksyllä 1982 alkaneet Euroopan-mestaruuskisojen karsinnat lisäsivät naisten maaotteluita ja turnauksen pelaaminen päätettiin lopettaa.
Enjoi

Enjoi on skeittilauta- ja vaatevalmistaja. Enjoi käyttää logonaan pandaa. 
Enjoin ensimmäinen video "Bag of Suck" valmistui 2006. Se sai Transworld Skaten vuoden video -palkinnon.
Benny Lennartsson

Benny Lennartsson (s. 14. joulukuuta 1942) on ruotsalainen jalkapallovalmentaja ja pelaaja. 
Ura.
Lennartssonin pelaajaura on jäänyt hänen pitkän valmennusuransa varjoon. Lennartsson edusti pelaajana kotimaassaan Örebro SK:ta ja ammattilaisena Englannissa Fulhamia sekä Sveitsissä FC Montheya.
Valmennusuransa Lennartsson aloitti FC Montheyssä 1969 ja kuuden seurassa vietetyn vuoden jälkeen hän palasi kotimaahansa Örebron valmentajaksi. Alku uralle ei kuitenkaan ollut lupaava, sillä Lennartssonin alaisuudessa 18 peräkkäistä kautta Allsvenskanissa pelannut ÖSK putosi sarjasta kauden 1978 päätteeksi. Tämä ei kuitenkaan estänyt Lennartssonin urakehitystä, vaan hän siirtyi 1979 Allsvenskaniin nousseen IFK Sundsvallin päävalmentajaksi ja luotsasi seuran 1980 seitsemänneksi, mikä on seuran historian paras saavutus. Samana vuonna Lennartsson nousi Tord Gripin seuraajaksi Ruotsin U21-maajoukkueen päävalmentajaksi. Hän siirtyi 1985 Ruotsin olympiajoukkueen päävalmentajaksi ja luotsasi Ruotsin puolivälieriin Soulin olympialaisissa 1988.
Olympiavuonna Lennartsson siirtyi myös norjalaisen Viking Stavangerin päävalmentajaksi. Hänen johdollaan seura juhli Norjan cupin voittoa 1989 ja kaksi vuotta myöhemmin mestaruutta myös liigassa. Mestaruuskauden jälkeen hän jätti yllättäen tehtävänsä. Lennartsson palasi valmentajaksi 1993 pienen ruotsalaisseura BK Forwardin päävalmentajana. Tämän jälkeen hän valmensi tanskalaista Lyngbyä 1995–1998 ja englantilaista Bristol Cityä 1998–1999 ilman suurempaa menestystä.
Kaudeksi 2000 Lennartsson palasi Vikingin päävalmentajaksi ja luotsasi seuran heti cupin finaaliin ensi kertaa sitten vuoden 1989. Mestaruus cupissa irtosi seuraavana vuonna. Hän jätti Vikingin kauden 2002 jälkeen ja valmensi seuraavana vuonna tanskalaista Viborgia. Kaudella 2007 Lennartsson toimi norjalaisen IK Startin päävalmentajana.
Elokuussa 2009 kokenut Lennartsson palasi valmennustehtäviin GAIS Göteborgin apuvalmentajana. Hän toimi tehtävässä kauden loppuun. Maaliskuun lopussa 2010 hänestä tuli Norsunluurannikon maajoukkueen apuvalmentaja. Hän luotsasi "Norsuja" MM-kisoissa 2010 yhdessä Sven-Göran Erikssonin kanssa.
Estadi Ciutat de València

Estadi Ciutat de València on jalkapallostadion Valenciassa Espanjassa. Se toimii Levanten kotistadionina.
Stadion avattiin Levanten ja kaupungin suuremman seuran Valencian välisellä ottelulla 9. syyskuuta 1969. Ennen uuden stadionin rakentamista Levante pelasi ottelunsa Vallejon kentällä. Stadionin yleisökapasiteetti on 25 534, ja sen katsomot ovat nimeltään L’Alqueria (VIP-katsomo), Tribuna, Grada Central, Gol Orriols ja Gol Alboraya.
Stadion sijaitsee Valencian pohjoisosassa Orriolsin kaupunginosassa. Sen läheisyydessä on stadionin mukaan nimetty Estadi del Llevantin raitiovaunupysäkki ja Sant Miquel dels Reisin luostari, jonka tiloissa on nykyisin Valencian alueen kansalliskirjasto.
Espanjan maajoukkue pelasi stadionilla ystävyysottelun Skotlantia vastaan 3. syyskuuta 2004.
Contra Costan piirikunta

Contra Costan piirikunta on piirikunta Kaliforniassa, Yhdysvalloissa. Sillä on pinta-alaa 2 077 km², josta vesialueita 212 km². Piirikunnan asukasluku oli vuoden 2006 arviossa 1 024 319. Sen asukastiheys oli tuolloin 474/km².
Contra Costan piirikunta perustettiin vuonna 1850. Sen nykyinen hallintokeskus () on Martinez.
Stefan Kuntz

Stefan Kuntz on (s. 30. lokakuuta 1962) saksalainen jalkapallovalmentaja ja entinen pelaaja. Ennen uraansa jalkapalloilijana hän työskenteli poliisina. 
Ura pelaajana.
Kuntz pelasi vuosina 1983–1999. Hän pelasi Bundesliigassa 499 ottelua ja teki 179 maalia. Kuntz oli kausina 1985–1986 ja 1993–1994 sarjan paras maalintekijä. Hän oli mukana vuonna 1996 voittamassa Saksalle EM-pronssia. Lisäksi hän pelasi vuoden 1994 MM-kisoissa. Kuntz pelasi maajoukkueessa 25 ottelua ja teki kuusi maalia.
Stefanin isä Günter Kuntz pelasi Borussia Neunkirchenissä vuosina 1964–1968, ja hänen serkkunsa Andy Kuntz on laulaja Vanden Plas -yhtyeessä.
Ura valmentajana ja managerina.
Kuntz toimi kasvattajaseuransa Borussia Neunkirchenin valmentaja vuosina 1999–2000. Karsruher SC:n valmentajana hän oli 2000–2002. Vuosina 2006–2008 hän toimi VfL Bochumin puheenjohtajana ja hallituksen jäsenenä. Vuosina 2008–2016 Kuntz työskenteli 1. FC Kaiserslauternin puheenjohtajana.
Elokuussa 2016 Kuntz palasi valmennustehtäviin, kun hänestä tuli Saksan alle 21-vuotiaiden jalkapallomaajoukkueen päävalmentaja. Kuntz luotsasi Saksan nuoret Euroopan mestaruuteen 2017 ja 2021 sekä EM-hopealle 2019. Kuntz jätti tehtävänsä nuorten maajoukkuevalmentajana syyskuussa 2021 ja siirtyi Turkin A-maajoukkueen päävalmentajaksi. Kuntzin johdolla C-sarjaan pudonnut Turkki voitti oman Kansojen liigan lohkonsa kaudella 2022/23 ja nousi takaisin B-sarjaan. Kuntzin pesti Turkissa päättyi potkuihin syyskuussa 2023, vaikka arvokisojen ulkopuolelle jäämisestä huolimatta hänen pistekeskiarvonsa maajoukkuevalmentajana oli maan historian toiseksi paras. Kuntzin ja pelaajien välit kiristyivät EM2024-karsintojen aikana ja lopulta harjoitusmaaottelussa Japanille kärsitty tappio oli maan jalkapalloliitolle liikaa.
Raivolan ortodoksinen kirkko

Raivolan ortodoksinen Pyhän Nikolaoksen kirkko oli Terijoen ortodoksiseen seurakuntaan kuulunut kirkko Karjalankannaksen Raivolassa.
Raivolassa on ollut useitakin ortodoksisia kirkkoja. Seurakunnallista toimintaa siellä oli jo vuonna 1801, ja vuonna 1820 siitä muodostettiin oma seurakuntansa. Vuonna 1802 seurakunnalle siirrettiin kreivi I. Saltykovin maatilalta Lintulasta edellisenä vuonna rakennettu pyhäkkö. Se purettiin myöhemmin vanhuuttaan.
Viimeisin kirkko, puusta rakennettu valmistui vuonna 1881. Se oli pyhitetty Pyhälle Nikolaukselle. Kirkko oli ulkoasultaan jonkin verran saman näköinen kuin Hangon ortodoksinen kirkko. Vuonna 1907 kirkkoa laajennettiin rakentamalla esihuone. Kelloja oli seitsemän, joista suurin Pietarissa vuonna 1896 valettu painoi 1 376 kiloa, muut kellot painoivat 200 kg, 72 kg, 42 kg, 20 kg, 16 kg ja 12 kg. Kirkon esineistö oli runsas, koska sinne sijoitettiin paljon muista purkamaan joudutuista kirkoista peräisin ollutta esineistöä. Kirkossa oli uunilämmitys eli yksi uuni ja kaksi kamiinaa.
Raivolan seurakunta lakkautettiin itsenäisenä vuonna 1931 ja liitettiin Terijoen seurakuntaan. Kirkossa toimitti palveluksia Terijoen seurakunnan papisto.
Kirkon vieressä oli suuri puuhuvila jossa asui runoilija Edith Södergran. Södergran myös myöhemmin haudattiin kirkkomaalle.
Kirkon esineitä saatiin jossain määrin evakkoon talvisodan alussa, itse kirkko tuhoutui rintaman kulkiessa sen yli. Jatkosodan alussa kun suomalaiset palasivat paikkakunnalle, kirkko havaittiin kokonaan kadonneeksi, vain hautausmaa oli osittain jäljellä.
Kirkosta rakennettiin vuonna 1977 väliaikainen julkisivukulissi Lohjalle Edith Södergranin elämäkertaelokuvan Maa jota ei ole kuvauksia varten. Kirkon sisäkuvat kuvattiin Hangon kirkossa joka on riittävän samankaltainen kuin tuhoutunut kirkko.
Saalilaiset frankit

Saalilaiset frankit tai saalilaisfrankit () olivat frankkien toinen pääryhmä. He asuivat alun perin Reinin alajuoksulla. Ranska on saanut nimensä saalilaisilta frankeilta.
Saalilaiset frankit tunkeutuivat nykyiseen Belgiaan 300-luvulla. Keisari Julianus Apostata kukisti heidät vuonna 358, mutta 420 he tunkeutuivat uudelleen etelämmäs. Aëtius kukisti heidät vuonna 445. Saalilaiset frankit valloittivat kuitenkin jo 400-luvun lopussa kuninkaansa Klodvigin johdolla koko Gallian. Myös ripuaariset frankit hyväksyivät Klodvigin kuninkaakseen, ja frankit muodostivat frankkien valtakunnan, joka oli vahvin ja pitkäikäisin germaanien valtakunnista. Noin vuosina 507–511 kirjoitettiin latinaksi saalilainen laki, saalilaisten frankkien lakikokoelma, joka kielsi naiselta kruununperimyksen, jos miespuolisia perillisiä oli elossa.Tällä lailla oli sittemmin suuri merkitys merovingien kuningaskunnissa.
Dnipropetrovskin raivohullut

Dnipropetrovskin raivohullut () on tiedotusvälineiden käyttämä nimitys murhaajista, jotka syyllistyivät veritekoihin Dnipropetrovskissa Ukrainassa kesäkuussa ja heinäkuussa 2007. Tapahtuma sai ylimääräistä julkisuutta, koska tappajat videoivat osan murhista ja videot vuotivat internetiin. 
Kaksi 19-vuotiasta paikallista miestä, Viktor Sajenko () ja Ihor Suprunjuk (), pidätettiin ja heitä syytettiin 21 murhasta. Kolmas tekijä Oleksandr Hanža () oli syytettynä kahdesta aseellisesta ryöstöstä, jotka tapahtuivat ennen murhia. Helmikuussa 2009 kaikki kolme syytettyä tuomittiin rangaistuksiin. 
Suprunjuk ja Sajenko tuomittiin elinkautiseen vankeuteen, mutta Hanža sai yhdeksän vuotta vankeutta. Suprunjukin ja Sajenkon lakimiehet hakivat tuomioon muutosta, mutta Ukrainan korkein oikeus hylkäsi hakemuksen marraskuussa 2009.
Mr. Gay Finland

Mr. Gay Finland on vuosittain järjestettävä kilpailu, jossa valitaan vuodeksi Suomen fiksuin ja persoonallisin homomies toimimaan hyväntahdonlähettiläänä sekä esikuvana suomalaisille seksuaali- ja sukupuolivähemmistöille. Kilpailun tarkoituksena on edistää homomiesten yhteisöllisyyttä ja seksuaalivähemmistöjen tasa-arvoisuutta sekä tukea ylpeyttä olla avoimesti oma itsensä.
Kilpailun voittaja edustaa Suomea kansainvälisissä Mr Gay Europe- ja Mr Gay World -kilpailuissa. Ensimmäisen kerran kilpailu järjestettiin vuonna 2010. Kilpailun finaali järjestettiin aiemmin vuosittain Helsinki Pride -viikolla, mutta vuosina 2018 ja 2019 finaali järjestettiin pari viikkoa ennen Helsinki Pridea. Kilpailua ei ole järjestetty vuoden 2019 jälkeen.
Vaikka kilpailu on Suomessa suhteellisen nuori, joissain maissa vastaavanlaisella kilpailulla on pitkät perinteet.
Angelo Palombo

Angelo Palombo (s. 25. syyskuuta 1981 Ferentino) on italialainen jalkapalloilija, pelipaikaltaan keskikenttäpelaaja. Hän on edustanut vuodesta 2002 Serie A:ssa pelaavaa Sampdoriaa.
Ura.
Palombo aloitti uransa Fiorentinassa, jossa hän pelasi Serie A -debyyttinsä helmikuussa 2002 Veneziaa vastaan. Tämän jälkeen hän siirtyi Serie B:ssä pelaavaan Sampdoriaan. Seura nousi korkeimmalle sarjatasolle heti Palombon saavuttua. Hän nousi Sampdoriassa avainrooliin ja hän pelasi vakituisesti avauskokoonpanossa. Avausmaalinsa Serie A:ssa hän teki kaudella 2005–2006.
Palombo pelaa Sampdoriassa vakituisesti Andrea Polin kanssa. Toukokuussa Palombo teki seuran kanssa neljän vuoden jatkosopimuksen.
Palombo voitti alle 21-vuotiaiden Euroopan mestaruuden vuonna 2004 ja samana vuonna olympiapronssia Ateenan kisoista. Palombo teki debyyttinsä Italian maajoukkueessa elokuussa 2006 Kroatiaa vastaan. Palombo edusti Italiaa vuoden 2009 Maanosaliittojen cupissa sekä MM-kilpailuissa 2010.
The Forbidden Kingdom – kaksi mestaria

The Forbidden Kingdom – kaksi mestaria ("The Forbidden Kingdom") on Lionsgaten toimintaelokuva, jonka on ohjannut Rob Minkoff ja tuottanut Casey Silver. Elokuvan ensi-ilta oli Yhdysvalloissa 18. huhtikuuta 2008 ja Suomessa 25. heinäkuuta. Elokuvassa näyttelee kaksi kuuluisaa kung-fu-näyttelijää, Jackie Chan ja Jet Li.
Elokuvan koreografia on Yuen Woo-pingin ("Hiipivä tiikeri, piilotettu lohikäärme") käsialaa.
Varjojen valtakunta

Varjojen valtakunta () on vuonna 2003 julkaistu yhdysvaltalainen toiminnallinen kauhuelokuva. Sen ohjasi Len Wiseman, ja elokuva on "Underworld"-sarjan ensimmäinen osa. "Varjojen valtakunnan" pääosissa ovat Kate Beckinsale ja Scott Speedman. Elokuvassa nähdään myös Bill Nighy ja Michael Sheen.
Elokuvan päähenkilö (Selene), joka on vampyyri, on taistellut jo satoja vuosia ihmissusia ("Lycan") vastaan, kunnes hän rakastuu ihmiseen (Michael), jota ihmissudet jahtaavat. Elokuvassa Michael muuttuu ihmissudeksi ja sota vampyyrien ja ihmissusien välillä päättyy. Tarina jatkuu seuraajassa , joka jatkuu noin 30 minuuttia edeltäjänsä tapahtumien jälkeen.
Arvioita.
"Turun Sanomien" Päivi Valotien mielestä musiikkivideoita ja mainoselokuvia tehneen Len Wisemanin esikoispitkä on tasapaksusti junnaava toiminta- ja teurastusfantasia, jonka juoni on silkkaa sotkuista huttua ja kuvasto loppuunkaluttua. ”Pitkän teatterielokuvankin tarpeiksi kuvitellaan riittävän sen, että valkokankaalla piisaa kiivastahtista efektitykitystä, nopeaa leikkausta ja keskeytyksettä pauhaavaa musiikkiraitaa. Ja samojen vanhojen ideoiden ryöstöviljelyä.”